

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-259-С-3/22-3 Г.Ј.

Датум: 17.05.2022. године

Републичка комисија за утврђивање сукоба интереса у органима власти Републике Српске на основу члана 15. Закона о спречавању сукоба интереса у органима власти Републике Српске („Службени гласник Републике Српске“, број 73/08 и 52/14), те члана 190. Закона о општем управном поступку („Службени гласник Републике Српске“ број:13/02,87/07,50/10 и 66/18) поступајући по иницијативи групе грађана Општине Брод, за утврђивање сукоба интересa Маје Радовановић, одборнице Скупштине општине Брод, на сједници одржаној дана 17.05.2022. године донијела је:

**Р Ј Е Ш Е Њ Е**

Маја Радовановић, одборница Скупштине општине Брод, не налази се у сукобу интереса**.**

**Образложење**

Републичка комисија за утврђивање сукоба интереса у органима власти Републике Српске запримила је 28.03.2022. године иницијативу групе грађана општине Брод за покретање поступка утврђивања постојања сукоба интереса Маје Радовановић, одборнице Скупштине општине Брод.

У иницијативи је наведено да је одборница Маја Радовановић, у сукобу интереса из разлога што је на 12. сједници Скупштине општине Брод гласала за именовање И. Ј. за директора ЈЗУ „Дом здравља“ Брод иако је запослена у наведеној здравственој установи на мјесту медицинске сестре као и њена сестра А. Р.

Уз иницијативу доставили су и

- Извод из записника са 7. редовне сједнице Скупштине општине Брод одржане 29.07.2021 године,

- Извод из записника са 12. редовне сједнице Скупштине општине Брод одржане 31.01.2022 године

- тонске и видео записе са 7. и 12. сједнице Скупштине општине Брод.

Републичка комисија за утврђивање сукоба интереса у органима власти Републике Српске, доставила је иницијативу на изјашњење Маји Радовановић, одборници Скупштине општине Брод.

Републичка комисија за утврђивање сукоба интереса у органима власти Републике Српске, запримила је 03.05.2022. године изјашњење одборнице Маје Радовановић,у коме оспорава наводе из иницијативе јер како наводи гласањем за директора „Дом здравља“ није за себе или члана своје породице остварила приватни интерес.

Такође истиче да је запослена у ЈЗУ „Дом здравља“ Брод као медицинска сестра од 2017. године и за свој рад прима лични доходак-плату. Наводи да се уговор о раду не може сматрати за сукоб интереса јер истим остварује накнаду за рад, а не било коју финансијску корист-профит. Такође истиче да избором директора И. Ј. није остварила никакву додатну финансијску корист осим плате коју остварује за свој рад од 2017. године. Напомиње да је њена сестра А. Р. запослена у Дому здравља Брод од 03.12.2018 године значи много раније него је садашњи директор именован на ту функцију.

На крају наводи да је иницијатива поднесена од анонимне групе грађана која нема статус физичког или правног лица и као таква је неовлашћена за подношење иницијативе.

Предлаже да се иницијатива одбаци из формално правних разлога или одбије као неоснована.

Цијенећи све чињенице утврђене у првостепеном поступку, као и све наводе истакнуте у иницијативи, изјашњењу по иницијативи, Републичка комисија за утврђивање сукоба интереса у органима власти Републике Српске утврдила је:

**Маја Радовановић, одборница Скупштине општине Брод, није у сукобу интереса из следећих разлога:**

Није спорно да је Маја Радовановић,одборница Скупштине општине Брод запослена у ЈЗУ „Дом здравља“ Брод као медицинска сестра.

По одредбама Закона о систему јавних служби, јавне установе оснивају се у области образовања, науке, културе, спорта, ученичког и студентског стандарда, здравствене заштите, друштвене бриге о дјеци, социјалне заштите, социјалног осигурања и све се дјелимично или у цјелини финансирају из буџета.

Чињеница да се Јавна здравствена установа „Дом здравља“дјелимично финансира из буџета Општине Брод није и не може бити разлог да Маја Радовановић,као одборница Општине Брод не гласа за избор директора, само из разлога што је запослена у наведеној јавној установи.

Гласањем за именовање директора „Дома здравља“ Брод одборница Маја Радовановић, није повредила принципе дјеловања изабраних представника власти из члана 3.став 1.и 2.,а у вези са чланом 2. Закона о спречавању сукоба интереса у органима власти Републике Српске на начин да је свој приватни интерес ставила изнад јавног.

Гласањем за директора „Дома здравља“ Брод Маја Радовановић, одборница у Скупштини општине Брод за себе није остварила било какву предност у односу на друга лица,нити неки специфичан приватни интерес.

Гласање за именовање директора „Дома здравља“ Брод ни у ком случају не представља забрањену активност с обзиром да ни на који начин Маја Радовановић,није прибавила материјалну нити било какву другу корист за себе или повезана лица.

Одборницима Скупштине општине припада право али и дужност да одлучују о питањима из надлежности Скупштине општине која су од јавног интереса, а именовање директора ЈЗУ „Дом здравља“ је од јавног интереса.

Према томе,гласањем за именовање директора Јавне здравствене установе „Дом здравља“ Брод одборница Маја Радовановић,није у сукобу интереса.

Због свега напред утврђеног рјешено је као у диспозитиву овог рјешења.

Поука о правном средству:

Против овог рјешења незадовољна странка може у року од 15 дана од дана пријема овог рјешења, поднијети жалбу Комисији за жалбе. Жалба се подноси путем ове Комисије, на адресу Републичка комисија за утврђивање сукоба интереса у органима власти Републике Српске, Трг јасеновачких жртава бр. 4, 78000 Бања Лука.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Скупштина општине Брод, н/р одборнице Маје Радовановић, Светог Саве 17, 74 450 Брод;
2. У спис,