

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-259-С-1/22-3 Г.Ј.

Датум: 17.05.2022. године

Републичка комисија за утврђивање сукоба интереса у органима власти Републике Српске на основу члана 15. Закона о спречавању сукоба интереса у органима власти Републике Српске („Службени гласник Републике Српске“, број 73/08 и 52/14),те члана 190. Закона о општем управном поступку („Службени гласник Републике Српске“ број:13/02,87/07,50/10 и 66/18) поступајући по иницијативи групе грађана Општине Брод, за утврђивање сукоба интересa Маријане Дакић, одборнице Скупштине општине Брод, на сједници одржаној дана 17.05.2022. године донијела је:

**Р Ј Е Ш Е Њ Е**

Маријана Дакић, одборница Скупштине општине Брод, не налази се у сукобу интереса**.**

**Образложење**

Републичка комисија за утврђивање сукоба интереса у органима власти Републике Српске запримила је 28.03.2022. године иницијативу групе грађана општине Брод за покретање поступка утврђивања постојања сукоба интереса Маријане Дакић одборнице Скупштине општине Брод.

У иницијативи је наведено да је одборница Маријана Дакић у сукобу интереса из разлога што је као замјеник директора ЈЗУ „Дом здравља“ Брод, на 12. сједници Скупштине општине Брод гласала за именовање страначког колеге И. Ј. за директора ЈЗУ „Дом здравља“ Брод. За замјеника директора именована је почетком августа 2021. године два дана након изгласавања страначког колеге Ј. за в.д.што је више него очигледна остварена корист.

Уз иницијативу доставили су и

- Извод из записника са 7. редовне сједнице Скупштине општине Брод одржане 29.07.2021 године,

- Извод из записника са 12. редовне сједнице Скупштине општине Брод одржане 31.01.2022 године,

- тонске и видео записе са 7. и 12. сједнице Скупштине општине Брод.

Републичка комисија за утврђивање сукоба интереса у органима власти Републике Српске, доставила је иницијативу на изјашњење Маријани Дакић одборници Скупштине општине Брод.

Републичка комисија за утврђивање сукоба интереса у органима власти Републике Српске, запримила је 03.05.2022. године изјашњење одборнице Маријане Дакић,у коме оспорава наводе из иницијативе јер како наводи гласањем за директора „Дом здравља“ није за себе или члана њене породице остварила приватни интерес.

Даље наводи, да је поред послова замјеника директора, наставила обављати и послове љекара породичне медицине одговорно и савјесно.

Такође истиче да је њен укупан ангажман у ЈЗУ „Дом здравља“ Брод везан за радни однос и регулисан је уговором о раду и Законом о раду.

На крају наводи да је иницијатива поднесена од анонимне групе грађана која нема статус физичког или правног лица и као таква је неовлашћена за подношење иницијативе.

Предлаже да се иницијатива одбаци из формално правних разлога или одбије као неоснована.

Уз изјашњење одборница Маријана Дакић доставила је:

- Правилник о организацији и систематизацији радних мјеста у ЈЗУ „Дом здравља“ Брод број: 2038-12/2021 од 22.09.2021 године

- Описе послова и радних задатака у ЈЗУ „Дом здравља“ Брод,

- Одлуку начелника општине Брод о давању сагласности на Правилник о организацији и систематизацији радних мјеста у ЈЗУ „Дом здравља“ Брод ,број: 02/12 -8-1/21 од 06.12.2021 године.

Цијенећи све чињенице утврђене у првостепеном поступку, као и све наводе истакнуте у иницијативи, изјашњењу по иницијативи, Републичка комисија за утврђивање сукоба интереса у органима власти Републике Српске утврдила је:

**Маријана Дакић** **одборница у Скупштини општине Брод није у сукобу интереса из следећих разлога:**

Није спорно да је Маријана Дакић одборница Скупштине општине Брод, те да је запослена у ЈЗУ „Дом здравља“ Брод као доктор породичне медицине,а од 2021. године обавља послове замјеника директора.

Дакле, у моменту гласања за именовање директора ЈЗУ „Дом здравља“ Брод на 12 редовној сједници Скупштине општине Брод која је одржана 31.01.2022 године одборница Маријана Дакић обавља послове замјеника директора у поменутој јавној установи.

По одредбама Закона о систему јавних служби, јавне установе оснивају се у области образовања, науке, културе, спорта, ученичког и студентског стандарда, здравствене заштите, друштвене бриге о дјеци, социјалне заштите, социјалног осигурања и све се дјелимично или у цјелини финансирају из буџета.

Чињеница да се Јавна здравствена установа „Дом здравља“дјелимично финансира из буџета општине Брод није и не може бити разлог да Маријана Дакић као одборница општине Брод не гласа за избор директора, само из разлога што је запослена у наведеној јавној установи јер се не ради о приватном друштву, привредном друштву, нити се ради о остваривању личне добити.

Гласањем за именовање директора „Дома здравља“ Брод одборница Маријана Дакић није повредила принципе дјеловања изабраних представника власти из члана 3.став 1.и 2.,а у вези са чланом 2. Закона о спречавању сукоба интереса у органима власти Републике Српске на начин да је свој приватни интерес ставила изнад јавног.

Гласањем за директора „Дома здравља“ Брод Маријана Дакић одборница у Скупштини општине Брод за себе није остварила било какву предност у односу на друга лица, нити неки специфичан приватни интерес при чему треба подсјетити да ЈЗУ „Дом здравља“ Брод није приватно предузеће Маријане Дакић или члана њене породице, него јавна установа од важности за цијелу Општину Брод и све њене грађане.

Гласање за именовање директора „Дома здравља“ Брод ни у ком случају не представља забрањену активност с обзиром да ни на који начин Маријана Дакић није прибавила материјалну нити било какву другу корист за себе или повезана лица.

Одборницима Скупштине општине припада право али и дужност да одлучују о питањима из надлежности Скупштине општине која су од јавног интереса, а именовање директора ЈЗУ „Дом здравља“ је од јавног интереса.

Према томе,гласањем за именовање директора Јавне здравствене установе „Дом здравља“ Брод одборница Маријана Дакић није у сукобу интереса.

Због свега напред утврђеног рјешено је као у диспозитиву овог рјешења.

Поука о правном средству:

Против овог рјешења незадовољна странка може у року од 15 дана од дана пријема овог рјешења, поднијети жалбу Комисији за жалбе. Жалба се подноси путем ове Комисије, на адресу Републичка комисија за утврђивање сукоба интереса у органима власти Републике Српске, Трг јасеновачких жртава бр. 4, 78000 Бања Лука.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Скупштина општине Брод, н/р одборнице Маријане Дакић, Светог Саве 17, 74 450 Брод;
2. У спис;