

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-159-С/22-10, О.С.

Датум: 17.05.2022. године

Републичка комисија за утврђивање сукоба интереса у органима власти Републике Српске на основу члана 15. Закона о спречавању сукоба интереса у органима власти Републике Српске („Службени гласник Републике Српске“, број: 73/08, 52/14) и члана 190. Закона о општем управном поступка („Службени гласник Републике Српске“, број: 13/02, 87/07, 50/10, 66/18), поступајући по иницијативи Transparency international Bosna i Hercegovina, за утврђивање постојања сукоба интереса Гордана Мишељића, одборника у Скупштини града Требиње, на сједници одржаној 17.05.2022. године донијела је:

**Р Ј Е Ш Е Њ Е**

Гордан Мишељић, одборник у Скупштини града Требиње, не налази се у сукобу интереса.

**Образложење**

Републичка комисија за утврђивање сукоба интереса у органима власти Републике Српске (у даљем тексту: Комисија) дана 24.02.2022. године запримила је иницијативу од Transparency international Bosna i Hercegovina (у даљем текст: подносилац) за покретање поступка за утврђивање постојања сукоба интереса Гордана Мишељића, одборника у Скупштини града Требиње.

Подносилац у инцијативи наводи да г-дин Гордан Мишељић истовремено обавља функцију изабраног представника/одборника у Скупштини града Требиње, те функцију предсједника Управе Фудбалског тима „Леотар“ који је из буџета Града Требиње у току 2021. године финансиран у новчаном износу од приближно 500.000 КМ. У иницијативи се даље наводи да Закон о спречавању сукоба интереса у органима власти Републике Српске у члану 8. јасно прописује да изабрани представници, носиоци извршних функција и савјетници не могу бити чланови органа, предсједници или директори удружења или фондација која се финансирају из буџета Републике или јединице локалне самоуправе у укупном годишњем износу већем од 100.000 КМ.

Комисија је на сједници дана 07.03.2022. године донијела Одлуку о покретању поступка за утврђивање постојања сукоба интереса против Гордана Мишељића, те затражила од именованог да се изјасни о наводима из иницијативе, као и да приложи доказе које сматра релевaнтним.

Комисија је дана 21.03. 2022. године упутила допис АПИФ-у и ФК „Леотар“ Требиње ради доставе Извода из судског регистра за фудбалски клуб ФК „Леотар“ Требиње, из којег је видљиво да је исти организован у форми удружења, и Финансијски извјештај за ФК Леотар Требиње за 2021. годину, из којег се виде извори финансирања за ФК Леотар Требиње, а нарочито колико је финансиран из буџета Града Требињa.

Истог дана, Комисија је упутила допис Скупштини града Требиње, ради доставе података, да ли Гордан Мишељић тренутно обавља функцију одборника у Скупштини града Требиње, као и Финансијски извјештај за ФК „Леотар“ Требиње за 2021. годину, из коjeг се види колико је ФК „Леотар“ Требиње финансиран из буџета града Требиње за 2021. годину.

Дописом упућеном Министарству управе и локалне самоуправе Републике Српске, Комисија је тражила доставу Извода из Јединственог регистра удружења и фондација које води ово министaрство, а за ФК „Леотар“ Требиње из којег је видљиво да је исти организован у форми удружења.

Дана 01.04.2022. година Комисија је запримила допис ФК „Леотар“ Требиње. У прилогу дописа достављено је: Извод из судског регистра за ФК “Леотар“, Финансијски извјештај за ФК „Леотар“ за 2021. годину, Извод бр.21 (уплата од стране ЈРТ Град Требиње – грант, у износу од 2.000 КМ), Извод бр. 36 (уплата од стране СД „Леотар“, у износу 486.500 КМ).

Скупштина града Требиње је својим актом бр. 09-013-51-1/22 од 01.04.2022. године обавијестила Комисију да господин Гордан Мишељић тренутно обавља дужност одборника у Скупштини Града Требиње, мандатни период 2020-2024. Такође, у допису се наводи да Скупштина града Требиње- Стручна служба Скупштине не располаже подацима из којих је видљиво колико је ФК „Леотар“ Требиње финансиран из буџета Града Требиње за 2021. године.

Комисија је дана 05.04.2022, године запримила допис Министарства управе и локалне самоуправе бр. 10.3-053-109/22 од 31.03.2022. године у којем је наведено да је ФК „Леотар“ Требиње уписан у Књигу удружења која се води код Министарства управе и локалне самоуправе под регистарским бројем: Ф-1-3229/08.

Дана 11.04.2022. године, Комисија је од АПИФ-а запримила Финансијски извјештај за 2021. годину ФК „Леотар“ Требиње.

Увидом и анализом прикупљених доказа, који су релевантни за ову правну ствар, утврђено је следеће чињенично стање:

* Предсједник Скупштине града Требиње, дописом број: 09-013-51-1/22, потврдио је да господин Гордан Мишељић обавља дужност одборника у Скупштини Града Требиње;
* Увидом у допис Министарства управе и локалне самоуправе бр. 10.3-053-109/22 од 31.03.2022. године утврђено је да је ФК „Леотар“ Требиње уписан у Књигу удружења која се води код Министарства управе и локалне самоуправе под регистарским бројем: Ф-1-3229/08;
* Увидом у Извод из судског регистра утврђено је да је дана 02.09.2019. године извршена промјена лица за заступање и предстваљање, те да је уписан Гордан Мишељић из Требиња;
* У Годишњи финансијски извјештај ФК „Леотар“ Требиње исказан је укупан износ прихода које је удружење остварило по различитим основима;
* Увидом у Извод бр. 21 од 13.04.2021. године утврђено је од ЈРТ Град Требиње била уплата – грант у износу од 2.000 КМ;
* Увидом у Извод бр. 36 од 08.07.2021. године утврђено је од Удружења спортско друштво Леотар била уплата у износу 486.500 КМ, за несметано такмичење и испуњавање услова лиценцирања за учешће.

На основу проведеног поступка, Комисија је донијела одлуку као у диспозитиву, из следећих разлога:

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Сходно томе, како је одборник у скупштини локалне самоуправе „изабрани представник“, као такав је третиран Законом о спречавању сукоба интереса у органима власти РС и тај закон се примјењује на „изабране представнике“.

Чланом 8. став 1. Закона о спречавању сукоба интереса у органима власти Републике Српске је прописано да изабрани представници, носиоци извршних функција и савјетници не могу бити чланови органа, предсједници или директори удружења или фондација која се финансирају из буџета Републике или јединице локалне самоуправе у укупном годишњем износу већем од 100.000 КМ.

У спроведеном поступку нису утврђени наводи из иницијативе. На основу достављених података, Извод бр. 21- уплата од стране ЈРТ Град Требиње- грант, видљиво је да је у 2021. године уплата Града Требиње према ФК „Леотар“ Требиње износила 2.000 КМ. Сходно томе, одборник Гордан Мишељић није прекршио члан 8. став 1. Закона о спречавању сукоба интереса у органима власти Републике Српске.

Због свега напријед утврђеног, одлучено је као у диспозитиву овог рјешења.

Поука о правном средству:

Против овог рјешења незадовољна странка може у року од 15 (петнаест) дана од дана пријема овог рјешења, поднијети жалбу Комисији за жалбе. Жалба се подноси путем ове Комисије, на адресу Републичка комисија за утврђивање сукоба интереса у органима власти Републике Српске, Трг јасеновачких жртава бр. 4, 78000 Бања Лука.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Скупштина града Требиње, н/р одборника Гордана Мишељића, 89101 Требиње
2. Transparency international Bosna i Hercegovina, Удружење за борбу против корупције БиХ, Гајева бр.2, 78 000 Бања Лука
3. У спис предмета
4. а/а