

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-259-С-2/22-3 Г.Ј.

Датум: 17.05.2022. године

Републичка комисија за утврђивање сукоба интереса у органима власти Републике Српске на основу члана 15. Закона о спречавању сукоба интереса у органима власти Републике Српске („Службени гласник Републике Српске“, број 73/08 и 52/14),те члана 190. Закона о општем управном поступку („Службени гласник Републике Српске“ број:13/02,87/07,50/10 и 66/18) поступајући по иницијативи групе грађана Општине Брод, за утврђивање сукоба интересa Aлександра Крушкоњића,одборника Скупштине општине Брод, на сједници одржаној дана 17.05.2022. године донијела је:

**Р Ј Е Ш Е Њ Е**

Александар Крушкоњић, одборник Скупштине општине Брод, не налази се у сукобу интереса**.**

**Образложење**

Републичка комисија за утврђивање сукоба интереса у органима власти Републике Српске запримила је 28.03.2022. године иницијативу групе грађана општине Брод за покретање поступка утврђивања постојања сукоба интереса Aлександра Крушкоњић одборника Скупштине општине Брод.

У иницијативи је наведено да је одборник Aлександар Крушкоњић у сукобу интереса из разлога што је на 12 сједници Скупштине општине Брод гласао за именовање И. Ј. за директора ЈЗУ „Дом здравља“ Брод иако му је супруга запослена у наведеној здравственој установи.

Уз иницијативу доставили су и

- Извод из записника са 7. редовне сједнице Скупштине општине Брод одржане 29.07.2021 године,

- Извод из записника са 12. редовне сједнице Скупштине општине Брод одржане 31.01.2022 године

- тонске и видео записе са 7. и 12. сједнице Скупштине општине Брод.

Републичка комисија за утврђивање сукоба интереса у органима власти Републике Српске, доставила је иницијативу на изјашњење Aлександру Крушкоњићу, одборнику Скупштине општине Брод.

Републичка комисија за утврђивање сукоба интереса у органима власти Републике Српске, запримила је 03.05.2022. године изјашњење одборника Aлександра Крушкоњића, у коме оспорава наводе из иницијативе јер како наводи гласањем за директора „Дом здравља“ није за себе или члана своје породице остварио приватни интерес.

Такође истиче да је његова супруга Б. К. запослена у ЈЗУ „Дом здравља“ Брод као доктор породичне медицине од мјесеца маја 2008 године и за свој рад прима лични доходак-плату. Наводи да се уговор о раду не може сматрати за сукоб интереса јер истим остварује накнаду за рад, а не било коју финансијску корист-профит или предност за њега или његову супругу.

На крају наводи да је иницијатива поднесена од анонимне групе грађана која нема статус физичког или правног лица и као таква је неовлашћена за подношење иницијативе.

Предлаже да се иницијатива одбаци из формално правних разлога или одбије као неоснована.

Цијенећи све чињенице утврђене у првостепеном поступку, као и све наводе истакнуте у иницијативи, изјашњењу по иницијативи, Републичка комисија за утврђивање сукоба интереса у органима власти Републике Српске утврдила је:

**Александар Крушкоњић** **одборник у Скупштини општине Брод није у сукобу интереса из следећих разлога:**

Није спорно да је супруга Александра Крушкоњић одборника Скупштине општине Брод запослена у ЈЗУ „Дом здравља“ Брод као доктор породичне медицине.

По одредбама Закона о систему јавних служби, јавне установе оснивају се у области образовања, науке, културе, спорта, ученичког и студентског стандарда, здравствене заштите, друштвене бриге о дјеци, социјалне заштите, социјалног осигурања и све се дјелимично или у цјелини финансирају из буџета.

Чињеница да се Јавна здравствена установа „Дом здравља“дјелимично финансира из буџета општине Брод није и не може бити разлог да Aлександар Крушкоњић као одборник Општине Брод не гласа за избор директора, само из разлога што је супруга запослена у наведеној јавној установи.

Гласањем за именовање директора „Дома здравља“ Брод одборник Aлександар Крушкоњић није повредио принципе дјеловања изабраних представника власти из члана 3.став 1.и 2.,а у вези са чланом 2. Закона о спречавању сукоба интереса у органима власти Републике Српске на начин да је свој приватни интерес ставио изнад јавног.

Гласањем за директора „Дома здравља“ Брод Aлександар Крушкоњић одборник у Скупштини општине Брод за себе није остварио било какву предност у односу на друга лица,нити неки специфичан приватни интерес.

Гласање за именовање директора „Дома здравља“ Брод ни у ком случају не представља забрањену активност с обзиром да ни на који начин Aлександар Крушкоњић није прибавио материјалну нити било какву другу корист за себе или повезана лица.

Одборницима Скупштине општине припада право али и дужност да одлучују о питањима из надлежности Скупштине општине која су од јавног интереса, а именовање директора ЈЗУ „Дом здравља“ је од јавног интереса.

Према томе,гласањем за именовање директора Јавне здравствене установе „Дом здравља“ Брод одборник Aлександар Крушкоњић није у сукобу интереса.

Због свега напред утврђеног рјешено је као у диспозитиву овог рјешења.

Поука о правном средству:

Против овог рјешења незадовољна странка може у року од 15 дана од дана пријема овог рјешења, поднијети жалбу Комисији за жалбе. Жалба се подноси путем ове Комисије, на адресу Републичка комисија за утврђивање сукоба интереса у органима власти Републике Српске, Трг јасеновачких жртава бр. 4, 78000 Бања Лука.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Скупштина општине Брод, н/р предсједника Скупштине општине Брод Александра Крушкоњића, Светог Саве 17, 74 450 Брод
2. У спис;