

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-259-С/22-3, Г.Ј.

Датум: 17.05.2022. године

Републичка комисија за утврђивање сукоба интереса у органима власти Републике Српске на основу члана 15. Закона о спречавању сукоба интереса у органима власти Републике Српске („Службени гласник Републике Српске“, број 73/08 и 52/14), те члана 190. Закона о општем управном поступку („Службени гласник Републике Српске“ број:13/02,87/07,50/10 и 66/18) поступајући по иницијативи групе грађана Општине Брод, за утврђивање сукоба интересa Златка Радовановић, одборника Скупштине општине Брод, на сједници одржаној дана 17.05.2022. године донијела је:

**Р Ј Е Ш Е Њ Е**

Златко Радовановић, одборник Скупштине општине Брод, не налази се у сукобу интереса**.**

**Образложење**

Републичка комисија за утврђивање сукоба интереса у органима власти Републике Српске запримила је 28.03.2022. године иницијативу групе грађана општине Брод за покретање поступка утврђивања постојања сукоба интереса Златка Радовановић, одборника Скупштине општине Брод.

У иницијативи је наведено да је одборник Златко Радовановић,у сукобу интереса из разлога што је на 12. сједници Скупштине општине Брод гласао за именовање И. Ј. за директора ЈЗУ „Дом здравља“ Брод иако је отац одборнице Маје Радовановић запослене у наведеној здравственој установи као и А. Р. такође запослене у наведеној здравственој установи.

Уз иницијативу доставили су и

- Извод из записника са 7. редовне сједнице Скупштине општине Брод одржане 29.07.2021 године,

- Извод из записника са 12. редовне сједнице Скупштине општине Брод одржане 31.01.2022 године

- тонске и видео записе са 7. и 12. сједнице Скупштине општине Брод.

Републичка комисија за утврђивање сукоба интереса у органима власти Републике Српске, доставила је иницијативу на изјашњење Златку Радовановићу, одборнику Скупштине општине Брод.

Републичка комисија за утврђивање сукоба интереса у органима власти Републике Српске, запримила је 03.05.2022. године изјашњење одборника Златка Радовановића, у коме оспорава наводе из иницијативе јер како наводи гласањем за директора „Дом здравља“ није за себе или члана своје породице остварио приватни интерес.

Такође истиче да је његова кћерка М. Р. запослена у ЈЗУ „Дом здравља“ Брод као медицинска сестра од 2017. године и за свој рад прима лични доходак–плату. Наводи да се уговор о раду не може сматрати за сукоб интереса јер истим остварује накнаду за рад, а не било коју финансијску корист-профит. Такође истиче да избором И. Ј. за директора ЈЗУ „Дом здравља“ Брод нити он нити његова кћерка М. Р. нису себе довели у било какав пословни однос са наведеном установом нити остварили финансијску корист осим плате коју његова кћерка прима у Дому здравља за свој редован рад.

На крају наводи да је иницијатива поднесена од анонимне групе грађана која нема статус физичког или правног лица и као таква је неовлашћена за подношење иницијативе.

Предлаже да се иницијатива одбаци из формално правних разлога или одбије као неоснована.

Цијенећи све чињенице утврђене у првостепеном поступку, као и све наводе истакнуте у иницијативи, изјашњењу по иницијативи, Републичка комисија за утврђивање сукоба интереса у органима власти Републике Српске утврдила је:

**Златко Радовановић**, **одборник у Скупштини општине Брод није у сукобу интереса из следећих разлога:**

Није спорно да је кћерка Златка Радовановић, одборника Скупштине општине Брод запослена у ЈЗУ „Дом здравља“ Брод као медицинска сестра.

По одредбама Закона о систему јавних служби, јавне установе оснивају се у области образовања, науке, културе, спорта, ученичког и студентског стандарда,здравствене заштите, друштвене бриге о дјеци, социјалне заштите, социјалног осигурања и све се дјелимично или у цјелини финансирају из буџета.

Чињеница да се Јавна здравствена установа „Дом здравља“дјелимично финансира из буџета Општине Брод није и не може бити разлог да Златко Радовановић,као одборник Општине Брод не гласа за избор директора, само из разлога што је кћерка запослена у наведеној јавној установи.

Гласањем за именовање директора „Дома здравља“ Брод одборник Златко Радовановић, није повредио принципе дјеловања изабраних представника власти из члана 3.став 1.и 2.,а у вези са чланом 2. Закона о спречавању сукоба интереса у органима власти Републике Српске на начин да је свој приватни интерес ставио изнад јавног.

Гласањем за директора „Дома здравља“ Брод Златко Радовановић, одборник у Скупштини општине Брод за себе није остварио било какву предност у односу на друга лица,нити неки специфичан приватни интерес.

Гласање за именовање директора „Дома здравља“ Брод ни у ком случају не представља забрањену активност с обзиром да ни на који начин Златко Радовановић,није прибавио материјалну нити било какву другу корист за себе или повезана лица.

Одборницима Скупштине општине припада право али и дужност да одлучују о питањима из надлежности Скупштине општине која су од јавног интереса, а именовање директора ЈЗУ „Дом здравља“ је од јавног интереса.

Према томе,гласањем за именовање директора Јавне здравствене установе „Дом здравља“ Брод одборник Златко Радовановић, није у сукобу интереса.

Због свега напред утврђеног рјешено је као у диспозитиву овог рјешења.

Поука о правном средству:

Против овог рјешења незадовољна странка може у року од 15 дана од дана пријема овог рјешења, поднијети жалбу Комисији за жалбе. Жалба се подноси путем ове Комисије, на адресу Републичка комисија за утврђивање сукоба интереса у органима власти Републике Српске, Трг јасеновачких жртава бр. 4, 78000 Бања Лука.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Скупштина општине Брод, н/р одборника Златка Радовановића, Светог Саве 17, 74 450 Брод;
2. У спис;