

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-1833-С-2/21/22-12, О.С.

Датум: 17.05.2022. године

На основу члана 15. под а) и в) Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14), Републичка комисија за утврђивање сукоба интереса у органима власти Републике Српске, на сједници одржаној дана 17.05.2022. године, у поступку утврђивања сукоба интереса за изабраног представникa Бојана Јосиповића донијела је

**РЈЕШЕЊЕ**

Утврђује се да се изабрани представник Бојан Јосиповић, одборник у Скупштини општине Сребреница, налази у сукобу интереса.

О б р а з л о ж е њ е

Републичкој комисији за утврђивање сукоба интереса у органима власти Републике Српске (у даљем тексту: Комисија), дана 19.11.2021. године, достављена је иницијатива за утврђивање постојања сукоба интереса за Бојана Јосиповића, одборника у Скупштини општине Сребреница.

У иницијативи се наводи да је Бојан Јосиповић, одборник у Скупштини општине Сребреница, уједно и директор ЈУ Национални парк „Дрина“ Сребреница, те да његов утицај и гласање може утицати на непристрасно и објективно вршење његове дужности.

Дана 10.12.2021. године Комисија је донијела одлуку о покретању поступка за утврђивање постојања сукоба интереса за Бојана Јосиповића, те му доставила иницијативу на изјашњење.

Дана 28.12.2021. године Бојан Јосиповић је доставио изјашњење о наводима из иницијативе у којем наводи да није у сукобу интереса, јер као изабрани представник није директор јавног предузећа које је основала јединица локалне самоуправе, већ да је в.д. директора јавне установе НП „Дрина“ Сребреница коју је основала Влада Републике Српске. Даље наводи, да је чланом 16. став 2. тачка а) Закона о националним парковима („Службени гласник Републике Српске“ број 75/10) предвиђен начин финансирања истих: “из буџета јединица локалних самоуправа на чијој се територији налази“. Наводи да као одборник није учествовао у изгласавању буџета за 2021. годину јер тада није био члан СО Сребреница, а да будућа средства за 2022. годину која неће бити већа од претходно одобрених средстава су искључиво планирана за пројекте везена за очување и заштиту животне средине. У прилогу је достављено Рјешење о именовању в.д. директора ЈУ НП „Дрина“ Сребреница и Рјешење о регистрацији бр. 059-0-Рег-21-000 465 од 21.05.2021. године.

Комисија је дана 28.02.2022. године упутила допис Скупштини општине Сребреница ради достављања података да ли је Бојан Јосиповић гласао по било којем питању везано за ЈУ Национални парк „Дрина“ Сребреница од тренутка преузимања одборничког мандата.

Дана 15.03.2022. година Комисија је запримила допис из Скупштине општине Сребреница у којем је наведено да се на дневном реду Скупштине општине Сребреница од тренутка потврђивања Локалних избора за локалну јединицу Сребреница, и од тренутка додјеле мандата Бојану Јосиповићу одборнику са листе СНСД-а па до данас, ниједна тачка није односила за било какво питање везано за ЈУ Национални парк „Дрина“ Сребреница те да на основу истог тврде да одборник Бојан Јосиповић није ни гласао нити је имао потребу за изјашњавањем по истом питању.

У Комисији је дана 13.04.2022. године сачињена Службена забиљешка број: 02-1833-С-2/21/22-5, О.С. у којој је наведено да је Комисија дана 20.12.2021. године запримила допис г. Дураковића у којем је навео да он није подносилац иницијативе, те да је друга особа представљајући се као он поднијела иницијативу. На основу напријед наведеног, Комисија је дописом број: 02-1833-С-4/21-3, О.С. обавијестила г. Дураковића да неће бити странка у поступку, а да ће Комисија по службеној дужности наставити поступку против лица која су обухваћена запримљеном иницијативом. У поступку који је Комисија водила против Милоша Миловановића (одборника у Скупштини општине Сребреница), Комисија је дошла до важних података везаних и за вођење поступка, који је у току, против Бојана Јосиповић. У допису број: 139/22 од 02.03.2022. године који је Комисија запримила од КП „Полет“ а.д. Сребреница наведени су чланови Надзорног одбора КП „Полет“ а.д. Сребреница, и Бојан Јосиповић је наведен као члан. Ради провјере да ли је ријеч о истом лицу, Комисија је преузела даље мјере.

Комисија је упутила допис предсједнику Скупштине општине Сребреница ради доставе податка да ли одборник Бојан Јосиповић, који обавља и функцију директора ЈУ Национални парк „Дрина“ Сребреница, обавља и функцију члана Надзорног одбора КП „Полет“ а.д. Сребреница.

Истог дана, 13.04.2022. године, Комисија је упутила допис и одборнику Бојану Јосиповићу ради доставе податка да ли је члан Надзорног одбора КП „Полет“ а.д. Сребреница, као и да Комисији достави попуњене финансијске обрасце.

Комисија је упутила допис Агенцији за посредничке, информатичке и финансијске услуге ради достављања Извода из судског регистра за КП „Полет“ а.д. Сребреница, из кога се виде удјели капитала.

Дана 20.04.2022. године Комисија је запримила допис из Скупштине општине Сребреница у којем је наведено да Бојан Јосиповић не обавља функцију директора ЈУ Национални парк „Дрина“ Сребреница, као и да СО Сребреницва није тијело које је надлежно за именовање Надзорног одбора КП „Полет“ Сребреница.

Комисија је дана 26.04.2022. године запримила допис одборника Бојана Јосиповића у којем наводи да је члан Надзорног одбора КП „Полет“ Сребреница од 25.12.2020. године именован испред ситних акционара. У допису наводи да тада није био одборник у СО-е Сребреница, јер су избори у Сребреници, због понављања истих, одржани у фебруару 2021. године. Даље наводи да за обављање функције Надзорног одбора КП „Полет“ а.д. Сребреница не добија мјесечну накнаду, те да исту обавља само због функционисања предузећа. Такође, наводи да се припрема Скупштина акционара КП „Полет“ а.д. Сребреница на којој ће се покренути питање именовања нових чланова Надзорног одбора, те да неће прихватити било какав ангажман у Надзорном одбору и осталим, органима КП „Полет“ а.д. Сребреница. У прилогу је достављено:

1. ФИ-1, ФИ-2, ПОВП;
2. Одлука о именовању чланова НО бр.1811/20 од 25.12.2020. године;
3. Рјешење о именовању члана НО бр. 1811/20 од 25.12.2020. године;
4. Записник са ванредне скупштине акционара бр. 1810/20 од 25.10.2020. године.

Дана 11.05.2022. године Комисија је запримила од АПИФ-а Извод из судског регистра КП „Полет“ а.д. Сребреница из којег је видљиво да је општина Сребреница има већински удио у капиталу у износу од 65%.

Увидом и анализом доказа утврђено је сљедеће чињенично стање:

* Утврђено је да је одборник Бојан Јосиповић обављао функцију в.д. директора ЈУ Национални парк „Дрина“ Сребреница („Службенми гласник РС, број: 40/21), као и да на дневном реду СО Сребреница није била тачка везана за ову установу, тако да именовани није ни гласао, те није на тај начин прекршио одредбе Закона о спречавању сукоба интереса
* Утврђено је да је Бојан Јосиповић члан Надзорног одбора КП „Полет“ а.д Сребреница- Рјешење о именовању члана Надзорног одбора КП „Полет“ а.д. Сребреница број: 1811/20 од 25.12.2020. године
* Утврђено је да је КП „Полет“ а.д. Сребреница јавно предузеће у чијем капиталу општина Сребреница има удио од 65%.

На основу проведеног поступка, Комисија је донијела одлуку као у диспозитиву, из следећих разлога:

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Сходно томе, како је одборник у скупштини локалне самоуправе „изабрани представник“, као такав је третиран Законом о спречавању сукоба интереса у органима власти РС и тај закон се примјењује на „изабране представнике“.

Законом о спречавању сукоба интереса у органима власти Републике Српске јавне установе *a priori* нису третиране, те самим тим лице може да буде одборник у јединици локалне самоуправе и вршилац дужности директор јавне установе.

Чланом 5. став 1. Закона о спречавању сукоба интереса у органима власти Републике Српске прописано је да **изабрани представници, носиоци извршних функција и савјетници не могу, у вријеме док врше јавну функцију и три мјесеца након престанка јавне функције, бити чланови надзорног одбора** **или директори јавних предузећа.**

У спроведеном поступку је утврђено да је изабрани представник Бојан Јосиповић, и члан Надзорног одбора КП „Полет“ а.д. Сребреница, које има статус јавног предузећа, те да је на тај начин прекршио члан 5. став 1. Закона о спречавању сукоба интереса у органима власти Републике Српске.

На основу напријед наведеног одлучено је као у диспозитиву рјешења.

Поука о правном средству:

Против овог Рјешења може се изјавити ПРЕДСЈЕДНИЦА КОМИСИЈЕ

жалба Комисији за жалбе у року од Обренка Слијепчевић

15 (петнаест) дана од дана пријема

овог Рјешења. Жалба се подноси

путем ове Комисије.

Доставити:

1. Скупштина општине Сребреница, н/р одборника Бојана Јосиповића, Сребреничког одреда бб, 75 430 Сребреница
2. У спис предмета